CELEX: 32016R0879
Language: da
Date: 2016-06-02 00:00:00
Title: Kommissionens gennemførelsesforordning (EU) 2016/879 af 2. juni 2016 om fastsættelse i medfør af Europa-Parlamentets og Rådets forordning (EU) nr. 517/2014 af nærmere ordninger vedrørende overensstemmelseserklæringen ved markedsføring af køle-, luftkonditionerings- og varmepumpeanlæg eller -udstyr, som er påfyldt med hydrofluorcarboner, og kontrollen deraf, som forestås af en uafhængig revisor (EØS-relevant tekst)

3.6.2016   
            
            
               DA
            
            
               Den Europæiske Unions Tidende
            
            
               L 146/1
            
         KOMMISSIONENS GENNEMFØRELSESFORORDNING (EU) 2016/879
   af 2. juni 2016
   om fastsættelse i medfør af Europa-Parlamentets og Rådets forordning (EU) nr. 517/2014 af nærmere ordninger vedrørende overensstemmelseserklæringen ved markedsføring af køle-, luftkonditionerings- og varmepumpeanlæg eller -udstyr, som er påfyldt med hydrofluorcarboner, og kontrollen deraf, som forestås af en uafhængig revisor
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 517/2014 af 16. april 2014 om fluorholdige drivhusgasser og om ophævelse af forordning (EF) nr. 842/2006 (1), særlig artikel 14, stk. 4, og
   ud fra følgende betragtninger:
   
               (1)
            
            
               Ved artikel 14, stk. 2, i forordning (EU) nr. 517/2014 tillades markedsføring af køle-, luftkonditionerings- og varmepumpeanlæg eller -udstyr, der er påfyldt hydrofluorcarboner, hvis der i kvotesystemet i forordningens kapitel IV er taget hensyn til de hydrofluorcarboner, som er påfyldt udstyret eller anlægget. Ved markedsføring af anlæg eller udstyr, der på forhånd er påfyldt, skal producenterne og importørerne af anlægget eller udstyret dokumentere overholdelsen af dette krav og udstede en overensstemmelseserklæring i denne henseende.
            
         
               (2)
            
            
               Ved udfærdigelsen af overensstemmelseserklæringerne og dokumentationen er det nødvendigt at tage hensyn til de forskellige muligheder, der afspejler producenter og importørers forskellige måder at sikre overholdelse af kravene på. Disse muligheder vedrører markedsføring af anlæg eller udstyr, der er påfyldt hydrofluorcarboner og kræver en tilladelse i henhold til artikel 18, stk. 2, i forordning (EU) nr. 517/2014, anlæg eller udstyr påfyldt hydrofluorcarboner, som tidligere er blevet markedsført som bulk og siden reeksporteret og påfyldt anlægget eller udstyret uden for Unionen, og anlæg eller udstyr, der er blevet påfyldt hydrofluorcarboner i Unionen. Der kræves forskellige typer dokumenter af importører og producenter alt efter, hvilken type aktiviteter disse virksomheder udfører.
            
         
               (3)
            
            
               For at sikre troværdigheden af overensstemmelseserklæringer udfærdiget på grundlag af tilladelser, der er givet i henhold til artikel 18, stk. 2, i forordning (EU) nr. 517/2014, er det vigtigt at sørge for, at sådanne tilladelser kan spores. I den forbindelse bør disse tilladelser på behørig vis registreres i det register, der er oprettet i henhold til artikel 17 i forordningen.
            
         
               (4)
            
            
               Med henblik på at opstille retningslinjer for tredjepartskontrollen af den overensstemmelseserklæring og bagvedliggende dokumentation, som kræves i henhold til artikel 14, stk. 2, i forordning (EU) nr. 517/2014, bør omfanget af denne kontrol og måden, hvorpå disse verifikationsdokumenter indsendes, fastlægges.
            
         
               (5)
            
            
               Af hensyn til sammenhængen er det nødvendigt, at de relevante bestemmelser i denne forordning og de relevante bestemmelser i forordning (EU) nr. 517/2014 finder anvendelse fra de samme datoer.
            
         
               (6)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 24 i forordning (EU) nr. 517/2014 —
            
         VEDTAGET DENNE FORORDNING:
   Artikel 1
   Overensstemmelseserklæring
   1.   Importører og producenter af køle-, luftkonditionerings- og varmepumpeanlæg eller -udstyr, som er påfyldt med hydrofluorcarboner (»anlæg eller udstyr«), udfærdiger den overensstemmelseserklæring, som omhandles i artikel 14 i forordning (EU) nr. 517/2014, ved hjælp af modellen i bilag I til nærværende forordning. Overensstemmelseserklæringen skal underskrives af en retlig repræsentant for producenten eller importøren af anlæg eller udstyr.
   2.   Foretages import af anlæg eller udstyr som omhandlet i artikel 1, sikrer importøren, at et eksemplar af overensstemmelseserklæringen forelægges toldmyndighederne samtidig med, at toldangivelsen i forbindelse med overgangen til fri omsætning indgives.
   3.   I en overensstemmelseserklæring må der kun henvises til en i artikel 18 i forordning (EU) nr. 517/2014 omhandlet tilladelse, såfremt tilladelsen er behørigt registreret i det register, der er oprettet i henhold til artikel 17 i forordningen.
   Artikel 2
   Dokumentation
   1.   Ved enhver markedsføring opbevarer producenter af anlæg eller udstyr, der er påfyldt hydrofluorcarboner i Unionen, følgende dokumentation, som omhandles i artikel 14 i forordning (EU) nr. 517/2014:
   
               a)
            
            
               overensstemmelseserklæringen
            
         
               b)
            
            
               en liste over anlægget eller udstyret, type hydrofluorcarboner og mængde i kg af hydrofluorcarboner pr. type i anlægget eller udstyret; denne liste er ikke påkrævet, hvis producenten kan bevise, at hydrofluorcarbonerne i anlægget eller udstyret er blevet markedsført forud for påfyldningen
            
         
               c)
            
            
               hvis hydrofluorcarbonerne er blevet leveret af en anden virksomhed i Unionen: følgesedlen eller fakturaen for de relevante hydrofluorcarboner, der tidligere er blevet markedsført i Unionen
            
         
               d)
            
            
               hvis hydrofluorcarbonerne i anlægget eller udstyret importeres og bringes i fri omsætning i Unionen af producenten af anlæg eller udstyr forud for påfyldningen af anlægget eller udstyret: de relevante tolddokumenter, som viser, at mængden af hydrofluorcarboner i anlægget eller udstyret er overgået til fri omsætning i Unionen
            
         
               e)
            
            
               hvis hydrofluorcarbonerne i anlægget eller udstyret er blevet importeret af producenten, men ikke er overgået til fri omsætning forud for påfyldningen af anlægget eller udstyret: et bevis på overholdelsen af de relevante toldprocedurer med hensyn til overgangen til fri omsætning af de pågældende mængder af hydrofluorcarboner, når det pågældende anlæg eller udstyr markedsføres
            
         
               f)
            
            
               hvis hydrofluorcarbonerne i anlægget eller udstyret produceres af producenten af anlæg eller udstyr og påfyldes dennes anlæg eller udstyr i Unionen: et dokument, der viser mængden af hydrofluorcarboner i anlægget eller udstyret.
            
         2.   Importører af anlæg eller udstyr opbevarer følgende dokumentation, som omhandles i artikel 14 i forordning (EU) nr. 517/2014, for alle anlæg og alt udstyr, der er omfattet af en toldangivelse om overgang til fri omsætning i Unionen:
   
               a)
            
            
               overensstemmelseserklæringen
            
         
               b)
            
            
               en liste over det udstyr eller de anlæg, der overgår til fri omsætning, med følgende oplysninger:
               
                           i)
                        
                        
                           modeloplysninger
                        
                     
                           ii)
                        
                        
                           antal enheder pr. model
                        
                     
                           iii)
                        
                        
                           angivelse af den type hydrofluorcarboner, som hver model indeholder
                        
                     
                           iv)
                        
                        
                           mængden af hydrofluorcarboner i hver enhed afrundet til nærmeste gram
                        
                     
                           v)
                        
                        
                           den samlede mængde hydrofluorcarboner i kg og i ton CO2-ækvivalenter
                        
                     
         
               c)
            
            
               toldangivelsen vedrørende anlæggets eller udstyrets overgang til fri omsætning i Unionen
            
         
               d)
            
            
               hvis hydrofluorcarbonerne i udstyret er blevet markedsført i Unionen og derefter eksporteret og påfyldt anlægget eller udstyret uden for Unionen: en følgeseddel eller faktura samt en erklæring fra den virksomhed, som har markedsført hydrofluorcarbonerne, hvoraf det fremgår, at den pågældende mængde af hydrofluorcarboner er blevet eller vil blive indberettet som markedsført i Unionen, og at den hverken er blevet eller vil blive indberettet som direkte levering til eksport som omhandlet i artikel 15, stk. 2, litra c), i forordning (EU) nr. 517/2014, jf. artikel 19 i forordning (EU) nr. 517/2014 og afsnit 5C i bilaget til Kommissionens gennemførelsesforordning (EU) nr. 1191/2014 (2).
            
         Artikel 3
   Kontrol
   1.   Den uafhængige revisor, som omhandles i artikel 14, stk. 2, andet afsnit, i forordning (EU) nr. 517/2014, kontrollerer følgende i importøren af udstyret eller anlæggets dokumentation og overensstemmelseserklæring(er):
   
               a)
            
            
               overensstemmelseserklæringernes og de tilhørende dokumenters overensstemmelse med de indberetninger, der er foretaget i henhold til artikel 19 i forordning (EU) nr. 517/2014 og afsnit 11, 12 og 13 i bilaget til gennemførelsesforordning (EU) nr. 1191/2014
            
         
               b)
            
            
               nøjagtigheden og fuldstændigheden af de oplysninger, som findes i overensstemmelseserklæringerne og de tilhørende dokumenter, på grundlag af virksomhedens journaler over relevante transaktioner
            
         
               c)
            
            
               hvis en importør af anlæg eller udstyr henviser til en tilladelse, der er udstedt i overensstemmelse med artikel 18, stk. 2, i forordning (EU) nr. 517/2014: rådigheden over tilstrækkelige tilladelser ved at sammenligne oplysninger i det register, som omhandles i artikel 17 i forordning (EU) nr. 517/2014, med dokumentationen for markedsføringen
            
         
               d)
            
            
               hvis hydrofluorcarbonerne i udstyret er blevet markedsført i Unionen og siden eksporteret og påfyldt anlægget eller udstyret uden for Unionen: eksistensen af den i artikel 2, stk. 2, litra d), omhandlede erklæring fra den virksomhed, som markedsfører hydrofluorcarbonerne, omfattende de relevante mængder.
            
         2.   Den uafhængige revisor udsteder et verifikationsdokument med resultaterne af kontrollen i overensstemmelse med stk. 1. Det skal indeholde en erklæring om præcisionsniveauet i den relevante dokumentation og de relevante erklæringer.
   Artikel 4
   Indsendelse af verifikationsdokumenter
   For det foregående kalenderår indsender importøren af anlæg eller udstyr senest den 31. marts hvert år det verifikationsdokument, som omhandles i artikel 3, stk. 2, i denne forordning, ved hjælp af det indberetningsværktøj, som stilles til rådighed i henhold til artikel 1 i gennemførelsesforordning (EU) nr. 1191/2014, og importøren angiver i værktøjet revisorens resultater med hensyn til den relevante dokumentations og de relevante erklæringers præcisionsniveau.
   Artikel 5
   Ikrafttræden og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Dog finder artikel 1 og 2 anvendelse fra 1. januar 2017 og artikel 3 og 4 fra 1. januar 2018.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. juni 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 150 af 20.5.2014, s. 195.
   
      (2)  Kommissionens gennemførelsesforordning (EU) nr. 1191/2014 af 30. oktober 2014 om fastsættelse af formatet og metoden for den indberetning, der er omhandlet i artikel 19 i Europa-Parlamentets og Rådets forordning (EU) nr. 517/2014 om fluorholdige drivhusgasser (EUT L 318 af 5.11.2014, s. 5).
   
      BILAG
      
         Erklæring om overensstemmelse med artikel 14 i Europa-Parlamentets og Rådets forordning (EU) nr. 517/2014
          (1)
      
      Vi, [indsæt virksomhedsnavn, momsregistreringsnummer og — for importører af anlæg eller udstyr — registrerings-id'et i flourgasportalen], erklærer på eget ansvar, at der ved markedsføringen af anlæg eller udstyr, der på forhånd er påfyldt hydrofluorcarboner, og som vi importerer til eller producerer i Unionen, er taget hensyn til hydrofluorcarbonerne i det pågældende anlæg eller udstyr i det kvotesystem, som omhandles i kapitel IV i forordning (EU) nr. 517/2014, idet:
      
         [Sæt kryds, hvor det er relevant: dækning af kvoteordningen er opnået ved valg af en eller flere af mulighederne nedenfor]
      
      
                  ☐ A.
               
               
                  vi på tidspunktet for overgangen til fri omsætning er i besiddelse af en tilladelse/tilladelser, der er udstedt i overensstemmelse med artikel 18, stk. 2, i forordning (EU) nr. 517/2014 og registreret i det i artikel 17 i samme forordning omhandlede register, til — under overholdelse af artikel 15 i forordning (EU) nr. 517/2014 — at anvende kvoter, der tilhører en producent eller importør af hydrofluorcarboner og omfatter mængden af hydrofluorcarboner i udstyret eller anlægget
               
            
                  ☐ B.
               
               
                  
                     [kun for importører af anlæg eller udstyr] hydrofluorcarbonerne i udstyret er blevet markedsført i Unionen og derefter eksporteret og påfyldt anlægget eller udstyret uden for Unionen, og virksomheden, der har markedsført hydrofluorcarbonerne, har udfærdiget en erklæring om, at den pågældende mængde af hydrofluorcarboner er blevet eller vil blive indberettet som markedsført i Unionen, og at den hverken er blevet eller vil blive indberettet som direkte levering til eksport som omhandlet i artikel 15, stk. 2, litra c), i forordning (EU) nr. 517/2014, jf. artikel 19 i forordning (EU) nr. 517/2014 og afsnit 5C i bilaget til Kommissionens gennemførelsesforordning (EU) nr. 1191/2014 (2)
                  
               
            
                  ☐ C.
               
               
                  [kun for udstyr fremstillet i Unionen] de hydrofluorcarboner, som anlægget eller udstyret er blevet påfyldt, er blevet markedsført af en producent eller importør af hydrofluorcarboner i overensstemmelse med artikel 15 i forordning (EU) nr. 517/2014.
               
            
         [den retlige repræsentants navn og stilling]
      
      
         [den retlige repræsentants underskrift]
      
      
         [dato]
      
      
         (1)  Europa-Parlamentets og Rådets forordning (EU) nr. 517/2014 af 16. april 2014 om fluorholdige drivhusgasser og om ophævelse af forordning (EF) nr. 842/2006 (EUT L 150 af 20.5.2014, s. 195).
      
         (2)  Kommissionens gennemførelsesforordning (EU) nr. 1191/2014 af 30. oktober 2014 om fastsættelse af formatet og metoden for den indberetning, der er omhandlet i artikel 19 i Europa-Parlamentets og Rådets forordning (EU) nr. 517/2014 om fluorholdige drivhusgasser (EUT L 318 af 5.11.2014, s. 5).